**PAS-undervisning til fagpersoner**

**(PAS betyder Post Adoption Service)**

Formålet med PAS-undervisning er at udvide kendskabet til, hvad adoption indebærer og at sætte fokus på professionel praksis i forhold til at støtte det adopterede barns udvikling – hele vejen gennem livet.

Mange adopterede børn er udfordret af livet i de forskellige institutioner, som de bliver en del af efter adoptionen. Det kan være i vuggestuen, børnehaven, skolen, pasningsordninger, efterskolen, bosteder eller andre institutioner.

For at styrke og videreformidle viden om adoption til fagpersoner, der møder adopterede børn, unge og voksne i deres arbejde, tilbyder Ankestyrelsen gratis undervisning. Det er adoptionskonsulenter kaldet PAS-konsulenter, der forestår undervisningen. PAS-konsulenterne har stor erfaring med adoptionsområdet og med udviklingspsykologien. De har indgående kendskab til de problemstillinger, som adopterede, adoptivfamilier og institutioner ofte oplever.

Undervisningen tilrettelægges efter de fagpersoner, der ønsker undervisning**.**

**Fakta om PAS-undervisning**

* 4 timers gratis undervisning af fagpersoner
* Modtagerne stiller lokaler mv. til rådighed
* Deltagerantal: Mindst 10 og højest 25
* Forældre kan ikke deltage

**Ansøgning** om PAS-undervisning sker ved, at ansøger udfylder et **ansøgningsskema**, der ligger på vores hjemmeside ast.dk under emnet Adoption/PAS/Undervisning af fagpersoner.

* Der er mulighed for at ønske en specifik PAS konsulent som underviser.
* Aftale om undervisning indgås med Ankestyrelsen og ikke direkte med underviseren.
* Undervisningstilbuddet er først gældende, når der foreligger en skriftlig bekræftelse fra Ankestyrelsen.
* Forventet sagsbehandlingstid er op til en måned.

**Målgruppe**

* *Personale i institutioner og skoler*
* *Psykologer, socialrådgivere, sagsbehandlere, støttepædagoger, talehørepædagoger, sundhedsplejersker.*
* *Læger, psykiatere*
* *Studerende*
* *Andre interesserede*

**Lidt om adoption og udvikling**

Adoptivbørns psykiske alder svarer ikke altid på alle områder til deres fysiske alder. Dette hænger sammen med, at det adopterede barn har været udsat for voldsomme hændelser tidligt, som barnet ikke har en modenhed til at håndtere. Tabet af biologiske forældre og andre omsorgspersoner, understimulering og fejlstimulering er blot et par eksempler. Voldsomme hændelser kan sætte sig som flere traumer. Blandt andet derfor kan barnet have et umodent nervesystem i varigt alarmberedskab. Disse udfordringer gør sig ofte også gældende for andre omsorgssvigtede børn og ligeledes for børn, der er født for tidligt.

Betydningen af forældresamarbejde, håndtering af konflikter og problemstillinger i forbindelse med barnets trivsel i institutionen er også af betydning for barnets udvikling. Det er vigtigt, at kommunale medarbejdere, der arbejder med og omkring adopterede børn og voksne kender til tilknytningsteorierne, traumatologien og udviklingspsykologien i forståelsen af barnets udviklingsbehov.

Fortsættes på næste side…

Nysgerrig?
Læs mere på ast.dk eller kontakt Ankestyrelsens Adoptionssekretariat på tlf. 33 41 12 00 eller ast@ast.dk.
Den tidlige opvækst på et eller flere børnehjem/en eller flere plejefamilier sætter sine spor. Det er med til at forme opfattelsen af, hvordan ”jeg er i verden, og hvad jeg kan forvente af andre”. Med en vis sandsynlighed bliver de tidlige erfaringer med institutionsophold reaktiveret, når barnet, den unge eller den voksne kommer i kontakt med en ny institution. Hvordan er det, at du bedst kan være sammen med et barn, der har samvær med biologiske forældre, som det ikke er knyttet sundt til, mens det savner sine plejeforældre, som det nåede at blive knyttet til? Hvordan har barnet det med at have fået nye forældre og at være i (institutions)verdenen på disse betingelser? Hvad kræver det af dig som professionel?

Formålet med kurset er at give professionelle nye perspektiver og handlemuligheder i forhold til at afkode og forstå barnets eller den unges signaler og reaktioner.